Acsni tuncunchokopa ju ixtalhavat lapanacni ju ixtachinta junta ixlai ju anuꞌ cꞌatan takꞌasmatlh ni mintach ju Jesús ju lakꞌachakꞌan Jerusalén.
Pus tachakxꞌilh ju ixꞌaxtacnaꞌan chai tachꞌapalhch chai taꞌalh pakxtoknin ju Jesús.
Ixtanajunch:
―Calakꞌayacalh ju Dios.
Paxcat ju ixꞌucxtinꞌan ju israelitanin ju minta laꞌixtapakaꞌut ju Dios.
Ju Jesús lhitaju lakatam puru chai putocꞌalh.
Tachi ju tsꞌokcanta junta najun:
Jantu atꞌalhan ji amachakꞌan Jerusalén.
Anich minta ju miꞌucxtinꞌan.
Pujucalh ju puru.
Ju acsni jantu tamachakxa ju ani taxtokni ju ixꞌamamakaꞌui ju Jesús.
Para acsni anchokolh lactꞌiyan ju Jesús acsnicaꞌ ju tapastaclh ju ani taxtokni ni chunchach istsꞌokcanta ixlacata yuchi chai ni chunchach ju tamuctaxtulh ju lapanacni.
Tachi chun ju lapanacni ju ixtalaktsꞌinch ju Jesús acsni malokꞌonichokolh ju Lázaro acsni junilh ni cataxtulh junta ixmacnucanta pus yuꞌunch ju ixtanajunch ni vasalh chunch ju navilh ju Jesús.
Ju lapanacni ni ixtakꞌasmatꞌach tuchi lhamakꞌan ixnavita pus yuchi taquilhipakxtoklh ju Jesús.
Pus ju fariseonin ixtalaclajunich ju sia yuꞌunch:
―Alaktsꞌintꞌit.
Ju quijnanꞌan jantu quiclacaꞌicanau.
Chux ju lapanacni catachꞌakꞌokꞌayach ju anuꞌ lapanac ju Jesús juncan.